Иван Вазов
Рало и лодка

chitanka.info

Рало

Аз браздя полята,

дигам нива злата.

Лодка

Аз вълните поря,

с ветрове се боря.

Рало

Родните полени

мили са за мене.

Лодка

Мойта скорост гони

други небосклони.

Рало

В мирните долини

моят век ще мине

Лодка

В бурите опасни

мойта младост расне.

Рало

Бури аз не зная,

нито ги желая.

Лодка

Сред борби, премежди

черпя мощ, надежди…

Рало

Ази давам здраве

и тела корави.

Лодка

Аз пък давам сили

и души със криле.

Рало

Планини снопове

от земя дан зимам.

Лодка

На Колхиди нови

ключа ази имам.

Рало

Ази пъпля бавно,

но съм вседържавно.

Лодка

Картаген, Тир, Троя

аз руша и строя.

Рало

Цяло земно лице

във наследство имам.

Лодка

Ази за граници

небесата зимам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.